Ny studie: Utbredt medisin kan forsterke ryggsmertene
Ny forskning viser at medikamenter som er brukt i behandling av ryggsmerter, kan ha motsatt virkning. Eksperter kaller funnene banebrytende.  I en studie, gjennomført i Australia, nylig publisert i The Lancet, var målet å undersøke effektiviteten og sikkerheten til bruken av opioider for akutte rygg- og nakkesmerter.  Opioider er smertestillende stoffer som omfatter legemidler som virker på kroppens opioidreseptorer. De blir brukt både som smertestillende og til avslapning, men skaper også avhengighet.  Opioidene som er vanligst å bruke i behandling av akutte rygg- og nakkesmerter, er tramadol og oksykodon, ifølge Marte Kvittum Tangen, leder av Norsk forening for allmennmedisin. Før ble Morfin og Paralgin forte også mye brukt.  Studien ble gjennomført i en seks års periode, mellom februar 2016 og mars 2022.  347 deltagere ble rekruttert, 174 til opioidgruppen og 173 til placebogruppen.  Gjennomsnittlig smertescore etter seks uker var 2,78 i opioidgruppen, mens den imidlertid var lavere – 2,35 – i placebogruppen.  Disse funnene indikerer ifølge forskerne at opioider ikke bør anbefales ved akutte, uspesifikke rygg- eller nakkesmerter, da man ikke fant noen signifikant forskjell i smertens alvorlighetsgrad sammenlignet med placebo. – Dette funnet krever en endring i hyppig bruk av opioider for disse tilstandene, skriver forskerne bak studien.  Banebrytende forskning Manuellterapeut Sigbjørn Hjorthaug mener funnene i studien er banebrytende.  – Det er første studie som bekrefter at opioider ikke fungerer for rygg og nakkesmerter på kort sikt, men også at det kan forverre smertene på lengre sikt.  Før dette studiet hadde vi ikke noe bevis for at opioider ikke fungerer, det har vi nå, understreker manuellterapeuten.  – Dette bør forandre praksis i håndtering av ryggpasienter, mener Hjorthaug, som legger til at på basis av dette studiet bør ikke opioider bli brukt i behandling av rygg- og nakkepasienter.  Han tror at opioider har bidratt til at mange i Norge har fått forverret ryggsmertene. Hjorthaug tror det er flere årsaker til at opioider kan ha negativ virkning for ryggsmerter: Hjorthaug mener at det finnes mange andre gode behandlingsalternativer. – Betryggende informasjon og god forståelse av ryggsmerter kan i seg selv være smertedempende, forteller manuellterapeuten.  Hjorthaug understreker at usikkerheter kan forsterke smerter, og også bidra til bevegelsesfrykt og spenninger.  – Ryggsmerter er sammensatt, og kunnskap, stress, søvn, arbeid og mental helse spiller inn.  Kan være nyttig Sigurd Hortemo, overlege ved Legemiddelverket, forteller at også andre studier har kommet til lignende resultater. Han refererer blant annet til en oversiktsartikkel publisert av National Library of Medicine i 2015. Han forteller at det er vanskelig å finne nøyaktige tall på hvor mange som får utskrevet opioider for ryggsmerter. Mange får skrevet ut opioider på hvit resept – da må pasienten dekke alle utgifter selv og legen må ikke oppgi noen diagnose.  Data fra reseptregisteret viser at om lag 960 000 har hentet ut minst ett legemiddel i ATC-gruppe M (Muskler og skjelett) i 2020. Hortemo understreker at studien viser at man ikke blir raskere bra av akutte ryggsmerter ved å bruke opioider.  – Men noen vil nok ha behov for og nytte av opioider i den akutte fasen – selv om smertene på sikt ikke vil bli bedre.  Han understreker at det viktigste tiltaket er å holde seg i aktivitet – det er også den norske anbefalingen.  Han mener også at det er viktig at man er bevisst på farene ved bruk av opioider.  – Risikoen for avhengighet er den viktigste faren. Leger skal tenke seg veldig godt om før man gir en pasient langvarig behandling med opioider.  I tillegg nevner han en rekke andre bivirkninger som forstoppelse, tretthet, forvirring, påvirkning av kjønnshormoner og redusert sexlyst.  Behandler ikke årsaken Espen Ohren, kiropraktor ved klinikker i Horten og Tønsberg, og tidligere styreleder av Norsk Kiropraktor forening, synes ikke funnene i studien er overraskende.  – Studien er ikke veldig stor, men dens konklusjoner stiller seg i rekken av andre studier på samme tema – der alle konklusjonene sier at opioider ikke er løsningen.  Han mener det er viktig å huske på at opioider ikke er behandling av årsaken til smerten, kun smerten.  – Smerte er et komplekst fenomen, og det finnes ikke et mirakeltiltak, som fikser all type smerte.  Opioider er laget for å dempe oppfattelsen av kroppens smertesignaler, forteller kiropraktoren.  – Det er ikke uvanlig at pasienter kommer til meg etter å ha fått utskrevet resept på sterke smertestillende hos en lege, forteller Ohren.  Han mener det er et stort problem med dette:  – Dette fører ofte til at pasienten får et forandret smertebilde, og det kan dermed bli vanskeligere å finne årsaken eller sammenfallende årsaker til smertene. Dette vil også gjøre det vanskeligere for behandleren og legge opp et behandlingsforløp. Han mener det også er nærliggende å anta at opioidene ikke bare endrer hjernens oppfattelse av smerte, men også andre signaler eller reaksjoner.  Han forklarer at følelsen av smerte hos enkeltindividet bygger på tidligere erfaringer, tidligere og nåværende smertestatus, fysiske, psykiske og sosiale hendelser og situasjoner.  Han tror derfor ikke at et medikament kan dekke alle disse årsakene.  – I tillegg kan de som har effekt av medikamentet oppleve at det blir vanedannende. Et spørsmål mange stiller: Ohren får mange spørsmål om opioider vil gjøre at man ikke kjenner smertene, og at man som resultat av det vil belaste ryggen for mye og gjøre skaden verre.  – Svaret på dette er ikke enkelt.  Han forklarer at det er mange grunner til at folk opplever smerte.  – Mange tror at smerter kommer fra den kroppsdelen som gjør vondt, men det er ikke sikkert at det er en skade i ryggen som er grunnen til at du har vondt i ryggen.  Han forklarer at man kan få vondt i ryggen av flere årsaker, da smerte kan være et signal fra kroppen om at «noe er galt», men ikke nødvendigvis peke direkte på årsaken. Smerte og psyken henger ofte sammen, men det kan også være mer alvorlige årsaker til en ryggsmerte, som for eksempel at hovedpulsåren blør – da vil det potensielt være farlig å behandle smerte med opioider.  Med dette understreker han at det er viktig å finne årsaken til smerten, gi god og trygg informasjon til pasienten, for deretter å legge opp et behandlingsløp med ulike tiltak som kan trygge pasienten, forberede smertene og øke funksjon og aktivitet.  – Et enkelt tiltak er ofte ikke nok for en kompleks skade eller smerte, og det er derfor vanskelig å fastslå én behandling som kan hjelpe for alle ryggsmerter. Behandling og veiledning bør følge en grundig utredning og tilpasses hver enkelt, og vi ser at opioider alene ikke er førstehjelp for uspesifikke ryggsmerter.  Unngå opioider om mulig Marte Kvittum Tangen, leder Norsk forening for allmennmedisin (NFA), mener studien er viktig, men ikke overraskende.  – Dette er noe vi har vært opptatt av lenge. For tre år siden formulerte vi et råd til alle allmennleger i Norge: Unngå opioider hvis andre smertestillende kan ha like god effekt, og unngå opioider ved langvarige smerter som ikke er relatert til kreft.  Likevel forteller hun at om lag en million nordmenn får utskrevet vanedannende legemidler i løpet av et år. Inkludert i dette tallet ligger også de som får behandling av kreft, eller personer i livets sluttfase.  – Med studien og kunnskapen som bakgrunn, hva er grunnen til at leger fortsetter å skrive ut opioider ved akutte rygg- og nakkesmerter? – Leger gjør en overveielse for å finne det beste tiltaket – da må man veie nytte opp mot risiko. I noen tilfeller er smertene så intense og begrenser livet i så stor grad at opioider kan være riktig valg i en akuttbehandling.  Tangen forteller at hun har stor tro på resultatene i studien, med noen forbehold.  – Hvis smertenivået hadde blitt målt etter tre til fem dager, tror jeg de sterke smertestillende ville hatt mer effekt enn placebo.  Tangen opplever også at det ikke er nok kunnskap om opioider i befolkningen. Og hun er bekymret for utviklingen.  – Det blir ikke skrevet ut flere opioider, men opioidene som blir skrevet ut, er antagelig mer vanedannende.  Hun forteller at de har sett en vridning til mer bruk av oksykodon.  – Med kunnskapen vi har fra USA, er dette bekymringsverdig.  Berøringsangst Tangen forteller at opioider og smerter er et vanskelig tema å snakke om.  – Mange som går på opioider med god grunn, kan føle seg mistenkeliggjort eller ikke trodd dersom vi snakker om bruken av vanedannende medisiner på en veldig kategorisk måte.  Tangen understreker at man er nødt til å gjøre en individuell vurdering hos hver enkelt pasient.  – Det er mye som skjer i folks liv, og i visse tilfeller kan opioider være riktig behandling.  Hun mener det er viktig med god diagnostikk for å finne årsaken til smertene, og understreker at dette noen ganger kan haste. 
Ny forskning publisert i The Lancet antyder at opioider, som ofte brukes til behandling av akutte rygg- og nakkesmerter, kan forverre smertene istedenfor å lindre dem. Studien, gjennomført i Australia over en seksårsperiode, inkluderte 347 deltagere, fordelt mellom en opioidgruppe og en placebogruppe. Sigbjørn Hjorthaug, en manuellterapeut, betegner studien som banebrytende, og mener at funnene bør endre praksis i behandlingen av ryggpasienter. Overlege Sigurd Hortemo ved Legemiddelverket nevner risikoen for avhengighet, blant mange andre bivirkninger, som den viktigste faren ved bruk av opioider. 